Diari Oficial de la Generalitat Valenciana


Sumari del DOGV 9739, del 05-12-2023 (2023/12353)

RESOLUCIÓ de 17 de novembre de 2023, del secretari autonòmic d'Educació, de la Conselleria d'Educació, Universitats i Ocupació, per la qual es modifica l'annex VIII del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9739

Data del DOGV
:   05-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12338


Data del document
:   17-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * legislació
    * títol d'estudis

RESOLUCIÓ de 17 de novembre de 2023, del secretari autonòmic d'Educació, de la Conselleria d'Educació, Universitats i Ocupació, per la qual es modifica l'annex VIII del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat. [2023/12172]  
El Reial decret 243/2022, de 5 d'abril, pel qual s'establixen l'ordenació i els ensenyaments mínims del Batxillerat, establix en la disposició addicional primera, apartat cinqué, que a l'efecte d'accés a altres estudis i a les convocatòries per a l'obtenció de beques i ajudes a l'estudi en què hagen d'entrar en concurrència els expedients acadèmics, no es computaran les qualificacions que s'hagen obtingut en l'avaluació dels ensenyaments de Religió.  
El Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat (DOGV 12.08.2022), determina, en l'apartat 4 de l'article 55, que en les actes d'avaluació es farà constar una nota mitjana normalitzada calculada sense tindre en compte la qualificació de la matèria de Religió.  
Així mateix, l'apartat 11 de la correcció d'errades del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat (DOGV 07.11.2022), afig a les actes d'avaluació finals de primer i segon de Batxillerat de l'annex VIII una acta d'avaluació final de Batxillerat per blocs en tres cursos.  
  
Amb la finalitat de deixar constància, d'acord amb la normativa exposada, de la nota mitjana de l'etapa de Batxillerat en les actes d'avaluació a l'efecte d'accés a la universitat i a altres estudis i a les convocatòries per a l'obtenció de beques i ajudes a l'estudi en què hagen d'entrar en concurrència els expedients acadèmics (disposició addicional primera, apartat 5, del Decret 108/2022, de 5 d'agost, del Consell, i disposició addicional primera, apartat 5, del Reial decret 243/2022), es procedix a modificar l'esmentat annex perquè reflectisca també, per a cada alumne i alumna, la nota mitjana normalitzada (NMN).  
  
Per tot el que s'ha exposat anteriorment, d'acord amb l'apartat 2 de la disposició final primera del Decret 108/2022, de 5 d'agost, del Consell, que autoritza la persona titular de la Secretaria Autonòmica d'Educació per a modificar l'annex VIII, el qual no té rang reglamentari, resolc:  
  
Únic  
Modificar l'annex VIII del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat, la nova redacció del qual serà la que figura en l'annex únic d'aquesta resolució.  
  
València, 17 de novembre de 2023.- El secretari autonòmic d'Educació: Daniel McEvoy Bravo.